2017–2021-yillarda O‘zbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasini “Yoshlarni qoʻllab-quvvatlash va aholi salomatligini mustahkamlash yili”da amalga oshirishga oid davlat dasturi toʻgʻrisida

03.02.2021
Mamlakatimizda yoshlarni har tomonlama qoʻllab-quvvatlash va aholi oʻrtasida sogʻlom turmush tarzini qaror toptirish, yuqori iqtisodiy oʻsishga erishish hisobidan xalqimizning farovonligini oshirish va kundalik hayotidagi muammolarni hal etish, shuningdek, 2017-2021-yillarda O‘zbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasi va O‘zbekiston Respublikasi Prezidentining 2020-yil 29-dekabrdagi Oliy Majlisga Murojaatnomasida belgilangan vazifalarning oʻz vaqtida amalga oshirilishini ta’minlash maqsadida:
1. Xalq bilan ochiq muloqot natijalari asosida tayyorlangan 2017-2021 yillarda O‘zbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasini “Yoshlarni qoʻllab-quvvatlash va aholi salomatligini mustahkamlash yili”da amalga oshirishga oid davlat dasturi (keyingi oʻrinlarda – Davlat dasturi) ilovaga muvofiq tasdiqlansin.
2. Koronavirus pandemiyasi sharoitida tadbirkorlik sub’ektlarini qoʻllab-quvvatlash choralarini davom ettirish maqsadida quyidagilarning amal qilish muddati 2021-yil 31-dekabrga qadar uzaytirilsin:
turizm, transport va umumiy ovqatlanish sohalarida faoliyat yuritayotgan sub’ektlarning yer va mol-mulk soligʻi boʻyicha 2021-yil 1-yanvar holatiga qarzdorligi toʻlanishi;
O‘zbekiston Respublikasi Prezidentining 2020-yil 19-martdagi PF–5969‑son Farmonida nazarda tutilgan vaqtincha qiyinchiliklarni boshdan kechirayotgan xoʻjalik yurituvchi sub’ektlarning mol-mulk soligʻi va yer soligʻi boʻyicha 2020-yil 31-dekabr holatiga koʻra, mavjud qarziga penya hisoblanishini toʻxtatish va soliq qarzini majburiy undirishga qaratish choralarini koʻrmaslik talabi;
koronavirus pandemiyasi davrida O‘zbekiston Respublikasi Prezidenti tomonidan tadbirkorlik sub’ektlariga 2020-yil 31-dekabr holatigaqoldiqda turgan mol-mulk soligʻi va yer soligʻi boʻyicha berilgan foizsiz kechiktirish (boʻlib-boʻlib toʻlash) summasi;
“xufiyona iqtisodiyot” ulushini qisqartirish uchun soliq auditi oʻtkazishda “tahlika-tahlil” tizimi bosqichma-bosqich joriy etilgan holda soliqlarni va boshqa majburiy toʻlovlarni oʻz vaqtida toʻlab kelayotgan kichik tadbirkorlik sub’ektlarida soliq auditi oʻtkazilishiga moratoriy.
3. Yoshlarni qoʻllab-quvvatlash, ijtimoiy muhofazaga muhtoj talabalarni himoya qilish tizimini takomillashtirish, ijtimoiy adolat tamoyilini ta’minlash maqsadida 2021/2022-oʻquv yilidan boshlab:
a) oliy ta’lim muassasalariga kirish imtihonlarida eng yuqori ball toʻplagan 200 nafar yoshlar uchun O‘zbekiston Respublikasi Prezidenti granti joriy etilsin.
Oliy va oʻrta maxsus ta’lim vazirligi Moliya vazirligi va Davlat test markazi bilan birgalikda 2021-yil 1-aprelga qadar O‘zbekiston Respublikasi Prezidenti grantini ajratish tartibini ishlab chiqsin va oliy ta’lim muassasalariga kirish imtihonlarida ball toʻplagan shaxslar toʻgʻrisidagi ochiq ma’lumotlarni nazarda tutuvchi yagona elektron reyestrni shakllantirsin;
b) oliy ta’lim muassasasida ikki va undan ortiq farzandi shartnoma asosida oʻqiyotgan oilalarga ta’lim krediti berish va talaba tomonidan ushbu kreditni oʻqish davri tugagandan soʻng qaytarish amaliyoti yoʻlga qoʻyilsin.
oliya vazirligi Markaziy bank bilan birgalikda ikki oy muddatda mazkur amaliyotni yoʻlga qoʻyish hamda Davlat byudjeti mablagʻlari hisobidan tijorat banklariga kreditlar uchun maqsadli resurslar ajratishni ta’minlash choralarini koʻrsin;
v) oliy ta’limga ajratiladigan davlat grantlari soni 25 foizga hamda ehtiyojmand oilalar farzandi boʻlgan xotin-qizlar uchun davlat grantlari soni 2 baravarga oshirilsin, shuningdek, xususiy oliy ta’lim muassasalarida mutaxassislarni tayyorlashga davlat granti berish tizimi joriy etilsin.
Iqtisodiy taraqqiyot va kambagʻallikni qisqartirish vazirligi manfaatdor vazirlik va idoralar bilan birgalikda 2021/2022-oʻquv yili uchun oʻqishga qabul qilishga davlat buyurtmasi parametrlarining tubdan qayta koʻrib chiqilishini ta’minlasin;
g) akademik ta’til berishning quyidagi tartibi oʻrnatilsin:
akademik ta’til olishni istagan talabalar oʻz ixtiyoriga koʻra akademik ta’til muddatiga ta’limning sirtqi va masofaviy shakliga oʻtkazilib (agar oliy ta’lim muassasasida bunday ta’limning shakllari mavjud boʻlsa), ularga uzluksiz mustaqil ta’lim olish imkoniyati yaratiladi;
oilasining betob a’zosini parvarish qilish sababli an’anaviy shakldagi ta’limni davom ettirish imkoniyati boʻlmagan talabalarga ham akademik ta’tilni olish huquqi beriladi;
talabalarga oʻqish davomida akademik ta’til berilishi boʻyicha miqdoriy cheklovlar bekor qilinadi;
akademik ta’tildan qaytgan talabalarni ilgari oʻzlashtirilgan fanlar boʻyicha qaytadan oʻqitish amaliyoti bekor qilinadi.
Oliy va oʻrta maxsus ta’lim vazirligi Ta’lim sifatini nazorat qilish davlat inspeksiyasi bilan birgalikda bir oy muddatda akademik ta’til olishni istagan talabalar tomonidan sirtqi va masofaviy shaklda mustaqil ta’lim olishni tashkil etish, oliy ta’lim muassasalarida eksternat tartibida ta’lim olish boʻyicha huquqiy asoslarni yaratishni nazarda tutuvchi qaror loyihasini Vazirlar Mahkamasiga kiritsin;
d) ilmiy unvon va ilmiy darajalarni berish vakolati 2021-yil 1-sentabrdan boshlab respublikaning nufuzli oliy ta’lim muassasalarining ilmiy kengashlariga bosqichma-bosqich oʻtkazilsin.
Vazirlar Mahkamasi huzuridagi Oliy attestatsiya komissiyasi Innovatsion rivojlanish vazirligi hamda Oliy va oʻrta maxsus ta’lim vazirligi bilan birgalikda uch oy muddatda ilmiy darajali kadrlar tayyorlash va oliy ta’limdan keyingi ta’lim sohasida davlat boshqaruvi tizimini yanada takomillashtirish boʻyicha O‘zbekiston Respublikasi Prezidenti qarori loyihasini kiritsin.
4. Respublikada talab yuqori boʻlgan kasblar boʻyicha iqtidorli mutaxassislarni nufuzli xorijiy ta’lim, ilmiy va boshqa muassasalarda tayyorlashning samaradorligini tubdan oshirish maqsadida 2021-yil 1-apreldan boshlab:
“El-yurt umidi” jamgʻarmasi orqali nufuzli xorijiy oliygohlarning magistratura va doktoranturasida oʻqishga yuboriladigan yoshlar soni 5 barobarga oshirilsin;
“El-yurt umidi” jamgʻarmasi hisobidan xorijda bakalavriat ta’lim dasturlari boʻyicha oʻqitish tizimi joriy etilib, 2021-yilda 100 nafar yoshlarning xorijga ta’lim olish uchun yuborilishi ta’minlansin;
“El-yurt umidi” jamgʻarmasi ta’lim dasturlari boʻyicha nomzodlarni saralashni ochiq stipendiya tanlovi asosida O‘zbekiston Respublikasining barcha fuqarolari uchun ularning respublikadagi ish va oʻqish joyidan qat’i nazar muntazam ravishda oʻtkazish amaliyoti yoʻlga qoʻyilsin;
bakalavriat, magistratura va doktoranturada oʻqish dasturlari uchun stipendiya tanlovini nufuzli xorijiy ta’lim, ilmiy yoki boshqa muassasadan oʻqishga qabul qilish toʻgʻrisidagi taklifnoma asosida oʻtkazish tartibi yoʻlga qoʻyilsin.
“El-yurt umidi” jamgʻarmasi bir oy muddatda davlat xizmatchilari va mutaxassislarni xorijda tayyorlash tizimini tubdan takomillashtirish boʻyicha aniq choralar koʻrsin.
5. Xalq ta’limi vazirligi, Oliy va oʻrta maxsus ta’lim vazirligi, Fanlar Akademiyasi va Innovatsion rivojlanish vazirligi uch oy muddatda fizika fani va chet tillari boʻyicha uzluksiz ta’lim sifati va natijadorligini oshirish boʻyicha quyidagilarni nazarda tutuvchi kompleks dasturlarni ishlab chiqsin:
ilmiy tadqiqotlarni rivojlantirish, ta’lim tashkilotlarida mazkur fanlarni oʻqitish metodikasini qayta koʻrib chiqish, amaliy va innovatsion loyihalar tanlovlarini tashkillashtirish, sohadagi ilmiy tashkilotlar faoliyatini takomillashtirish;
yangi avlod, shu jumladan, elektron darslik va oʻquv kurslarini yaratish, shuningdek, oʻquvchilarning amaliy koʻnikmalarini shakllantirish maqsadida oʻquv dasturlarida amaliy va interfaol mashgʻulotlarning ulushini koʻpaytirish;
xorijiy tillarni oʻrganish uchun kengroq imkoniyat yaratish maqsadida bepul til oʻrganish elektron platformalarini yaratish;
ixtisoslashgan maktab (sinf)lar faoliyatini bosqichma-bosqich yoʻlga qoʻyish, ularni oliy ta’lim tashkilotlari hamda ishlab chiqarish korxonalari bilan oʻzaro bogʻlash hamda xorijiy mamlakatlardan oʻqituvchilarni jalb etish.
6. Jismoniy tarbiya va sport vazirligi Milliy olimpiya qoʻmitasi hamda Turizmni rivojlantirish davlat qoʻmitasi bilan birgalikda uch oy muddatda 2025-yilda O‘zbekistonda yoshlar oʻrtasidagi IV yozgi Osiyo oʻyinlarini oʻtkazishga puxta tayyorgarlik koʻrish ishlari boʻyicha chora-tadbirlar dasturini ishlab chiqsin va unda quyidagilar nazarda tutilsin:
respublikada mavjud sport ob’ektlari va inshootlari, logistika, transport va mehmonxona infratuzilmasini oʻrganish natijasida Osiyo Olimpiya Kengashi va xalqaro sport federatsiyalari talablariga muvofiq ularni ta’mirlash yoki yangilarini qurish boʻyicha takliflarni tayyorlash;
yoshlar oʻrtasidagi IV yozgi Osiyo oʻyinlariga tayyorgarlik koʻrishning bosh rejasini unda belgilanadigan har bir tadbir boʻyicha moliyalashtirish manbasi va mas’ul ijrochini koʻrsatgan holda tuzish;
Osiyo Olimpiya Kengashi talablariga asosan yoshlar oʻrtasidagi IV yozgi Osiyo oʻyinlari dasturiga kiritiladigan sport turlarini saralab olish va oʻyinlar dasturini ishlab chiqish bosqichlarini belgilash.
7. Aholi salomatligini mustahkamlash va ijtimoiy himoyani kuchaytirish maqsadida:
a) 2021-yil 1-iyuldan boshlab “hamshiralik ishi” bilan mustaqil shugʻullanish uchun oʻrta tibbiyot mutaxassislariga oʻzini oʻzi band qilish asosida ruxsat berilsin;
b) 2021-yil yakuniga qadar mehribonlik uylarining uy-joyga muhtoj 900 nafar chin yetim bitiruvchilari uy-joy bilan ta’minlansin.
Moliya vazirligi keyingi yillar uchun byudjet parametrlarini shakllantirishda mehribonlik uylarining uy-joyga muhtoj yetim bitiruvchilari va ota-onasining qaramogʻidan mahrum boʻlgan bolalarni uy-joy bilan ta’minlashga mablagʻlar ajratilishini nazarda tutib borsin;
v) 2021-yilda 22 ta maktabgacha ta’lim tashkiloti binolari, 31 ta yangi maktab, 16 ta oliy ta’lim muassasalari binolari, 24 ta sogʻliqni saqlash ob’ektlari hamda 23 ta sport ob’ektlarining qurilishi ta’minlansin.
8. Ijtimoiy himoyaga muhtoj bolalarning ta’lim olishi va kasb egallashiga koʻmaklashish, ogʻir kasallikka chalingan bolalarni davolash maqsadida Bolalarni qoʻllab-quvvatlash fondi tashkil etilsin va uning maqsadlari amalga oshirilishini moliyalashtirish uchun Davlat byudjetidan 100 milliard soʻm ajratilsin.
9. Ilgʻor xorijiy tajriba va keng jamoatchilik takliflari inobatga olingan holda, 2021-yil 1-iyunga qadar nogironligi boʻlgan shaxslarni qoʻllab-quvvatlashga qaratilgan quyidagi amaliyot joriy etilsin:
muhtoj aholini protez-ortopediya buyumlari va reabilitatsiya texnik vositalari bilan ta’minlash amaliyotini sertifikat berish tizimiga oʻtkazib, fuqarolarga oʻz tanloviga koʻra davlat tomonidan beriladigan mablagʻlar (sertifikat) hisobidan istalgan ishlab chiqaruvchidan protez-ortopediya buyumlari va reabilitatsiya texnik vositalari sotib olish imkoniyatini yaratish;
nogironlik belgilari aniq koʻrinib turgan, anatomik nuqsonlari boʻlgan shaxslarni klinik-funksional ma’lumotlarni olishga doir qoʻshimcha tekshiruvdan oʻtkazmasdan turib, ular nogironligi boʻlgan shaxs deb topilganda nogironlikni muddatsiz davrga belgilash.
Sogʻliqni saqlash vazirligi uch oy muddatda tibbiy-ijtimoiy xizmatning mutlaqo yangi modelini shakllantirish choralarini koʻrsin.
10. Pensiya va nafaqalarni tayinlashda fuqarolar uchun yanada qulay sharoitlar yaratish maqsadida quyidagi tartib oʻrnatilsinki, unga muvofiq 2021-yil 1-iyundan boshlab:
pensiyalarni tayinlashda shaxsning ish haqi va mehnat staji toʻgʻrisidagi ma’lumotlarning elektron bazasi yuritilmagan davr – 2005-yildan avvalgi yillar uchun ish staji shaxsning mehnat daftarchasidagi mavjud yozuvlar asosida tasdiqlovchi hujjatlar talab etilmasdan hisoblanadi;
uch yil va undan avval tayinlangan, qayta hisoblangan pensiya va nafaqalarni tekshirish hamda ular boʻyicha aniqlangan ortiqcha toʻlovni undirish bekor qilinadi;
ishlovchi fuqarolar tomonidan ishlamaydigan turmush oʻrtoqlari kelgusida pensiya ta’minotiga ega boʻlishlari uchun oʻz daromadlaridan ixtiyoriy ravishda har oyda ijtimoiy soliq toʻlash huquqi beriladi;
pensiya va nafaqalar fuqaroning xohishiga koʻra roʻyxatga olingan doimiy yashash yoki vaqtincha turgan joyi boʻyicha tayinlanadi va toʻlanadi;
pensiya va nafaqalarni naqd pulsiz shaklda olish uchun arizalar fuqarolar tomonidan Moliya vazirligi huzuridagi byudjetdan tashqari Pensiya jamgʻarmasining (keyingi oʻrinlarda – Pensiya jamgʻarmasi) tegishli boʻlimiga murojaat qilmagan holda, tijorat banklari filiallarida bank plastik kartalarini ochish jarayonida yoki bank mobil ilovalari orqali elektron shaklda rasmiylashtiriladi;
fuqarolarning pensiyaga boʻlgan huquqi yoʻqolganligini tegishli vazirlik va idoralar tomonidan taqdim etiladigan elektron ma’lumotlar asosida aniqlash orqali pensiyalarni naqd pulsiz shaklda oluvchi shaxslar tomonidan har olti oyda Pensiya jamgʻarmasining boʻlimiga kelish hamda mas’ul xodimlar tomonidan joylarga chiqqan holda monitoring oʻtkazish majburiyati bekor qilinadi.
11. Pensiya va nafaqalar toʻgʻri tayinlanishi hamda toʻlanishi boʻyicha tekshirishlar natijasida aniqlangan ortiqcha toʻlov summasining 2021-yil 1-fevral holatiga boʻlgan qarzdorligi hisobdan chiqarilsin.
12. Iqtisodiyotni rivojlantirish, shu jumladan, kambagʻallikni qisqartirish va uzoq muddatli barqaror iqtisodiy oʻsishning poydevorini yaratish maqsadida:
a) ishsiz a’zolari bor oilalarga, jumladan, “Temir daftar”, “Ayollar daftari” va “Yoshlar daftari”ga kiritilgan fuqarolarga dehqonchilik bilan shugʻullanish imkoniyatlarini kengaytirish uchun:
dehqonchilik bilan shugʻullanish uchun, shu jumladan, yangi oʻzlashtirilgan, lalmi, foydalanilmayotgan yer maydonlarida 0,1 gektardan 1 gektargacha yer ajratilishi;
ajratilgan yer maydonlari sugʻorish tizimi (artezian quduqlar, tomchilatib sugʻorish tizimi va boshqalar) hamda elektr energiyasi bilan ta’minlanishi;
berilgan yerlarni oʻzlashtirish uchun (yer haydash, urugʻ, koʻchat xarid qilish va boshqalar) subsidiya ajratilishi yoʻlga qoʻyilsin.
Qishloq xoʻjaligi vazirligi Fermer, dehqon xoʻjaliklari va tomorqa yer egalari kengashi bilan birgalikda 2021-yil 1-aprelga qadar har bir tumanning imkoniyati va rivojlanish yoʻnalishidan kelib chiqib, ehtiyojmand oilalarga dehqonchilik bilan shugʻullanish uchun koʻmaklashish tizimini yoʻlga qoʻyish boʻyicha O‘zbekiston Respublikasi Prezidentining qarori loyihasini kiritsin;
b) tadbirkorlik va oʻzini oʻzi band qilish faoliyatini boshlamoqchi boʻlgan ishsiz, shu jumladan, “Temir daftar”, “Ayollar daftari” va “Yoshlar daftari”ga kiritilgan fuqarolarga faoliyatini boshlash uchun kerak boʻlgan asbob-uskuna, mehnat qurollarini xarid qilish uchun 7 million soʻmgacha subsidiyalar ajratilishi amaliyoti yoʻlga qoʻyilsin.
Bandlik va mehnat munosabatlari vazirligi Iqtisodiy taraqqiyot va kambagʻallikni qisqartirish vazirligi, Moliya vazirligi hamda Mahalla va oilani qoʻllab-quvvatlash vazirligi bilan birgalikda ikki oy muddatda ishsiz aholini tadbirkorlikka va oʻzini oʻzi band qilib ishlash faoliyatiga jalb qilishning yangi mexanizmlari yuzasidan taklif kiritsin;
v) 2021-yil 1-martdan boshlab zargarlik sohasida keng imkoniyatlar yaratish uchun “Navoiy kon-metallurgiya kombinati” DK tomonidan kumushni birja orqali zargarlik buyumlarini ishlab chiqaruvchilarga erkin sotish tartibi joriy etilsin.
Iqtisodiy taraqqiyot va kambagʻallikni qisqartirish vazirligi bir oy muddatda kumushning ishlab chiqaruvchilarga birja savdolari orqali sotilishi, birjaga qoʻyiladigan kumush hajmlarini shakllantirish va mahsulot boshlangʻich narxini asosli belgilash boʻyicha takliflarni kiritsin.
13. Belgilab qoʻyilsinki, 2021-yil 1-martdan 2022-yil 1-iyunga qadar ichki turizmni ommalashtirish doirasida Vazirlar Mahkamasi tomonidan belgilangan tartibga muvofiq O‘zbekiston boʻylab sayohat qilish uchun quyidagi xarajatlarning bir qismini qaytarish mexanizmi joriy qilinadi:
aviatashuvchilarga – ichki turizm yoʻnalishlaridagi aviaqatnovlarda avia chipta narxining 25 foizi;
turoperator va turagentlarga – O‘zbekiston Respublikasida doimiy yashovchi fuqarolar va fuqaroligi boʻlmagan shaxslar uchun tashkil etilgan turlar yuzasidan avia va temir yoʻl chiptalari narxining 15 foizi hamda joylashtirish vositalarining joylashtirish boʻyicha xizmatlari (mehmonxona xizmatlari) narxining 10 foizi. Bunda, ushbu xarajatlarning bir qismini qaytarish sayohat amalga oshirilgan hududlardagi joylashtirish vositalarida kamida bir kecha tunab qolish sharti bilan taqdim etiladi.
14. Elektr energiyasi va tabiiy gaz ta’minotida monopoliyani bekor qilib, bozor munosabatlarini shakllantirish maqsadida:
suyultirilgan gaz importi uchun belgilangan bojxona boji va uni import qilish uchun talab etiladigan ruxsat etish xususiyatiga ega hujjatlar bekor qilinsin;
2021-yil 1-iyunga qadar ishlab chiqaruvchi va importyorlar uchun elektr energiyasi va tabiiy gaz bilan ta’minlash sohasiga bozor mexanizmlarini joriy etish orqali ulgurji bozorni shakllantirish “Yoʻl xaritasi” ishlab chiqilsin.
Energetika vazirligi “Yoʻl xaritasi” ishlab chiqilishini ta’minlasin hamda birinchi bosqichda 2021-yil 1-avgustdan boshlab, yirik korxonalarga elektr energiyasi va tabiiy gazni import asosida sotib olish huquqi berilishini nazarda tutsin.
15. Davlat soliq xizmatida “Soliqchi-koʻmakchi” tamoyili asosida fermer xoʻjaliklarining daromad va xarajatlarini avtomatik shakllantirish va soliq organlariga yuborish imkonini beruvchi elektron tizimni 2021-yil 1-iyulga qadar amaliyotga joriy etish choralari koʻrilsin.
Belgilansinki, davlat soliq xizmatining faoliyatini “Soliqchi-koʻmakchi” tamoyili asosida tashkil etish doirasida oldingi yil uchun daromadlari yillik moliyaviy hisobot ma’lumotlariga koʻra kamida 5 milliard soʻmni tashkil etgan, yuridik shaxs maqomiga ega boʻlgan tadbirkorlik sub’ektlari va fermer xoʻjaliklari soliq monitoringida ishtirok etishga haqli.
16. Vazirlar Mahkamasi, Moliya vazirligi va Hisob palatasining Moliya vazirligi tizimidagi Davlat moliyaviy nazorati departamenti tuzilmasini takomillashtirish va faoliyatining samaradorligini oshirish, ichki audit xizmatlarini tartibga solish tizimini rivojlantirish, shuningdek, oʻtkaziladigan tekshirishlar va ularning natijalari yuzasidan ma’lumotlarni ochiq e’lon qilib borish toʻgʻrisidagi taklifi ma’qullansin.
Moliya vazirligi Hisob palatasi bilan birgalikda bir oy muddatda davlat moliyaviy nazorati va ichki audit tizimini tubdan takomillashtirish boʻyicha ishlarni jadallashtirsin.
17. Bojxona nazorati tartib-taomillarini takomillashtirishda raqamli texnologiyalarni keng joriy etish, davlat bojxona xizmati organlari faoliyati samaradorligini oshirish maqsadida 2021-yil 1-iyuldan boshlab bojxona nazoratini olib borishning quyidagi tartibi belgilansin:
toifadan tashqari maqomdagi “Masofaviy elektron deklaratsiyalash bojxona postlari” sinov tariqasida bosqichma-bosqich tashkil etiladi;
bojxona rasmiylashtiruvi jarayonlarini masofaviy boshqarish, inson aralashuvi keskin qisqartiriladi;
chegaralarda veterinariya va fitosanitariya organlari tomonidan yuk tashuvchilarni roʻyxatga olish, hujjatlarni tekshirish, ularga koʻrsatilgan xizmatlar uchun toʻlovlar undirish jarayonini raqamlashtirish orqali umumiy onlayn nazorat amaliyoti joriy etiladi.
18. Davlat va jamiyat qurilishi tizimini takomillashtirish, shu jumladan, davlat boshqaruvi samaradorligini oshirish maqsadida:
a) joriy yilda yoshlarni qoʻllab-quvvatlash va aholi salomatligini mustahkamlash masalalariga alohida e’tibor qaratgan holda har bir hududda bittadan tuman (shahar) byudjetini shakllantirishda xarajatlarning kamida 5 foizini bevosita aholining fikr-mulohazalarini inobatga olib, mahalladagi muammolarni hal etishga yoʻnaltirish tartibi eksperiment tariqasida joriy etilsin;
b) 2021-yilda davlat boshqaruvi xodimlari soni oʻrtacha 15 foizgacha optimallashtirilsin.
Moliya vazirligi Iqtisodiy taraqqiyot va kambagʻallikni qisqartirish vazirligi va boshqa manfaatdor idoralar bilan birgalikda 2021-yil 1-martga qadar quyidagi choralarni nazarda tutuvchi O‘zbekiston Respublikasi Prezidenti qarori loyihasi kiritilishini ta’minlasin:
boshqaruvda bir-birini takrorlaydigan idoralar, funksiyalar va byurokratik toʻsiqlarni va majlisbozlikni qisqartirish;
koʻp yillar davomida boʻsh turgan shtat birliklarini optimallashtirish;
ayrim davlat funksiyalarini xususiy sektorga oʻtkazish hamda litsenziya va ruxsat etish xususiyatiga ega hujjatlarni qisqartirish va ularni berish jarayonini avtomatlashtirish hisobiga ish jarayonlarini qayta koʻrib chiqish;
vazirlik va idoralar faoliyatida qaror qabul qilish jarayonlarini soddalashtirish;
raqamli texnologiyalarni keng joriy etish hisobidan ish jarayonlarini optimallashtirish;
vazirliklarda faoliyatni tuman, shahar, qishloq va mahalla kesimida rejalashtirish tizimini joriy etish;
v) oʻrta va quyi boʻgʻin boshqaruv organlarining faoliyatini tubdan takomillashtirish doirasida:
viloyat, tuman, shahar va mahalla boshqaruvida samaradorlikni oshirish uchun xodimlar soni va maoshi hududning oʻziga xosligi va ish hajmidan kelib chiqib belgilansin;
quyi tizim rahbarlari va xodimlarini yangicha talablar va zamonaviy axborot texnologiyalari asosida samarali ishlashga oʻrgatish va malakasini muntazam oshirib borishning aniq tizimi joriy etilsin;
Vazirlar Mahkamasi ikki oy muddatda oʻrta va quyi boʻgʻin boshqaruv organlarining faoliyatini tubdan takomillashtirish boʻyicha aniq choralarni koʻrsin;
g) 2021-yil yakuniga qadar amaldagi qonunchilik hujjatlarini qayta koʻrib chiqish, shu jumladan, eskirgan va oʻz ahamiyatini yoʻqotgan hujjatlarni bekor qilish va tarqoq hujjatlarni tizimlashtirish orqali tartibga solish yukini va tadbirkorlik faoliyatini tartibga solishning darajasini kamaytirish uchun ortiqcha normalarni qisqartirish ta’minlansin.
Adliya vazirligi 2021-yil 1-mayga qadar normativ-huquqiy hujjatlarni, shu jumladan, mahalliy davlat hokimiyati organlarining eskirgan va oʻz ahamiyatini yoʻqotgan hujjatlarini bekor qilish boʻyicha ishlarni tashkil etish hamda aniq munosabatlarni tartibga soluvchi hujjatlarni tizimlashtirish boʻyicha takliflarni kiritsin;
d) 2021-yil 1-iyulga qadar mahalliy davlat hokimiyati organlari tomonidan qarorlarni faqatgina maxsus “E-qaror” elektron tizimi orqali tayyorlab, qabul qilish amaliyoti yoʻlga qoʻyilsin.
Adliya vazirligi uch oy muddatda:
mahalliy davlat hokimiyati organlarining qarorlarini tayyorlash, qabul qilish, hisobga qoʻyish va e’lon qilish boʻyicha elektron axborot tizimini joriy etish;
elektron tizimdan foydalanish, uni yuritish va unda jamoatchilik ishtirokini ta’minlash;
qabul qilinayotgan qarorlarni ijrochi va manfaatdor tashkilotlarga yetkazish va tegishli bazalar bilan integratsiya qilish;
mahalliy davlat hokimiyati organlari xodimlarini mazkur tizimda ishlash boʻyicha oʻqitish amaliyotini yoʻlga qoʻyish;
elektron tizim orqali qabul qilinmagan hujjatlarni amalga kiritganlik hamda normativ-huquqiy hujjatlarni adliya organlarida huquqiy ekspertizadan oʻtkazmagan holda qabul qilganlik uchun ma’muriy javobgarlikni belgilash boʻyicha takliflarni kiritsin.
19. Moliya vazirligi 2021-yil 1-maydan boshlab quyidagilarga oid moliyaviy ma’lumotlarni ommaviy axborot vositalari va Internet jahon axborot tarmogʻida e’lon qilish amaliyotini joriy etsin:
davlat organlari byudjetdan tashqari jamgʻarmalarining daromadi va xarajatlari;
ustav fondida (ustav kapitalida) davlat ulushi 50 foiz va undan ortiq boʻlgan yuridik shaxslar hamda ularga ustav fondining (ustav kapitalining) 50 foizi va undan ortigʻi tegishli boʻlgan yuridik shaxslar xaridlari;
davlat subsidiya va grantlarining miqdorlari va oluvchilari.
Korrupsiyaga qarshi kurashish agentligi ikki oy muddatda ochiq e’lon qilinishi lozim boʻlgan ma’lumotlar roʻyxatini kengaytirish, shu jumladan, davlat xaridlari va investitsiya loyihalari doirasida hamda ruxsat etish xususiyatiga ega hujjatlarni berish boʻyicha tashkil etiladigan tender va tanlov komissiyalarining tarkibi, davlat aktivlarining oldi-sotdi va davlat-xususiy sheriklik loyihalari jarayonlari ishtirokchilari, soliq va boshqa imtiyozlar oluvchilar kabi ma’lumotlarni ochiq e’lon qilish boʻyicha takliflarni kiritsin.
20. Korrupsiyaga qarshi kurashish agentligining quyidagilarni nazarda tutuvchi “Ye-Antikorrupsiya” loyihasini amalga oshirish toʻgʻrisidagi taklifi ma’qullansin:
davlat organlari va tashkilotlari tomonidan kiritilgan korrupsiyaviy omillarni bartaraf etish boʻyicha takliflarni koʻrib chiqish, soha va tarmoqlar kesimida chuqur tahlillar va jamoatchilik soʻrovlarini oʻtkazish natijasida “Korrupsiyaga moyil boʻlgan munosabatlar elektron reyestri”ni shakllantirish;
“Korrupsiyaga moyil boʻlgan munosabatlar elektron reyestri”ga muvofiq har bir korrupsiyaviy omilni birinchi navbatda raqamlashtirish (elektron navbat, auksion va boshqa zamonaviy usullar), ochiqlikni ta’minlash, jamoatchilik nazorati kabi vositalar orqali bartaraf etish boʻyicha takliflarni ekspertlar va fuqarolik jamiyati institutlari vakillari orasida keng muhokamadan oʻtkazgan holda ishlab chiqish;
amalga oshirilayotgan chora-tadbirlarning natijadorligini va korrupsiyaviy omillarni bartaraf etishga ta’sirini jamoatchilik fikrini oʻrgangan holda baholash va e’lon qilish.
Korrupsiyaga qarshi kurashish agentligi Bosh prokuratura va Adliya vazirligi bilan birgalikda uch oy muddatda “Ye-Antikorrupsiya” loyihasini amalga oshirish mexanizmlari hamda korrupsiyaga moyil boʻlgan munosabatlarni bartaraf etish boʻyicha kompleks chora-tadbirlar dasturini nazarda tutuvchi O‘zbekiston Respublikasi Prezidenti qarori loyihasini ishlab chiqsin.
21. Adliya vazirligi bir oy muddatda aholi va tadbirkorlik sub’ektlarining davlat organlari bilan munosabatga kirishishida byurokratik toʻsiqlarni tubdan qisqartirishga qaratilgan, quyidagilarni nazarda tutuvchi O‘zbekiston Respublikasi Prezidenti Farmoni loyihasini kiritsin:
fuqarolarning doimiy (vaqtincha) roʻyxatdan oʻtgan joyidan qat’i nazar foydalanishi mumkin boʻlgan davlat xizmatlarining koʻlamini kengaytirish;
davlat, ijtimoiy va boshqa xizmatlarni koʻrsatishda fuqaroning shaxsini tasdiqlashning yagona identifikatsiya raqamini joriy etish;
davlat organlari va tashkilotlari oʻrtasida elektron ma’lumot almashinuvini yoʻlga qoʻyish orqali ular oʻrtasida qogʻoz koʻrinishida hujjat taqdim etish amaliyotiga chek qoʻyish;
fuqarolar va tadbirkorlik sub’ektlariga koʻrsatilgan davlat xizmatlarining natijalarini pochta aloqasi orqali yetkazish amaliyotini yoʻlga qoʻyish;
“markaz-mahalla-fuqaro” tamoyili boʻyicha davlat xizmatlari markazlari orqali koʻrsatib kelinayotgan xizmatlarning har bir oilaga kirib borishini ta’minlash boʻyicha Qarshi shahar tajribasini joriy etish.
22. 2021-yil 1-maydan boshlab mamlakatimizga 2005-yil 1-yanvarga qadar kelib, doimiy yashayotgan, shuningdek, mamlakatimizda 15 yil davomida doimiy yashab turgan fuqaroligi boʻlmagan (chet davlat fuqaroligini qabul qilmagan) shaxslar tomonidan istak bildirilgan taqdirda O‘zbekiston Respublikasi fuqarosi deb tan olish tartibi joriy qilinsin.
23. Inson huquqlarini ta’minlash sohasidagi xalqaro standartlar va insonparvarlik tamoyilini keng joriy etish maqsadida:
2021-yil 1-aprelga qadar Oliy Majlisning Inson huquqlari boʻyicha vakili (ombudsman) tomonidan har chorakda jamoatchilik vakillari bilan birgalikda tergov izolyatori va jazoni oʻtash muassasalariga “monitoring tashriflari” tizimini yoʻlga qoʻyish choralarini koʻrish tavsiya etilsin;
2021-yil 1-iyunga qadar jazoni yengilrogʻi bilan almashtirish va shartli ozod qilish toʻgʻrisida taqdimnoma kiritish vakolati jazoni ijro etish muassasalaridan yangi tashkil etiladigan insonparvarlik komissiyalariga oʻtkazilsin;
2021-yilda 6 tagacha manzil-koloniyalar qisqartirilsin.
24. Keng jamoatchilikning quyidagi takliflari ma’qullansin:
a) yoʻl harakati xavfsizligi xizmatining asosiy faoliyatini fuqarolarga koʻmak berishga yoʻnaltirish hamda korrupsiyaga imkon beradigan omillarni bartaraf etish choralarini koʻrish uchun:
avtomototransport vositasini texnik koʻrikdan oʻtkazishni eksterritoriallik prinsipi asosida yoʻlga qoʻyish va yangi avtomototransport vositasini texnik koʻrikdan oʻtkazish talabini bekor qilish;
Toshkent, Nukus shaharlarida va viloyatlar markazlarida bittadan roʻyxatdan oʻtkazish va imtihon olish boʻlim (boʻlinma)larida fuqarolarning doimiy yashash joyi boʻyicha roʻyxatga olingan hududidan qat’i nazar avtomototransport vositalarini davlat roʻyxatidan oʻtkazish va ularga davlat raqami belgilarini berishni amalga oshirish;
barcha roʻyxatdan oʻtkazish va imtihon olish boʻlim (boʻlinma)larida hamda kamida 20 ta davlat xizmatlari markazlarida milliy haydovchilik guvohnomasini rasmiylashtirishni (shu jumladan, almashtirish yoki yoʻqolgani oʻrniga yangisini berish) fuqarolarning doimiy yashash joyi boʻyicha roʻyxatga olingan hududidan qat’i nazar amalga oshirish;
haydovchilik guvohnomasini olishga talabgorlardan imtihon olish jarayonini jamoatchilik tomonidan, shu jumladan, Internet jahon axborot tarmogʻi orqali kuzatish imkonini yaratish;
ilgʻor xorijiy tajribaga asoslangan holda, avtomobil yoʻllarida yoʻl transport hodisalarining oldini olish hamda oʻlim holatlarini, shu jumladan, piyodalar oʻtish joylarining zamonaviy svetoforlar bilan ta’minlanganlik darajasini bosqichma-bosqich oshirish orqali qisqartirish.
Ichki ishlar vazirligi uch oy muddatda ushbu bandda nazarda tutilgan chora-tadbirlar amalga oshirilishini ta’minlash boʻyicha Hukumat qarori loyihasini kiritsin;
b) respublika hududida davlat oʻrmon fondiga kirmaydigan daraxt va butalarning qimmatbaho navlari kesilishiga joriy etilgan moratoriyning amal qilish muddatini 2021-yil 31-dekabrga qadar uzaytirish. Bunda:
har bir kesilgan daraxt va butalar uchun kompensatsiya tarzida 10 tup qimmatliligi jihatidan kesiladigan daraxt va butalardan kam boʻlmagan, yirik oʻlchamli koʻchat ekish hamda ularni kamida ikki yil davomida parvarish qilish, noqonuniy kesilgan daraxt va butalar uchun esa uch yil davomida parvarishlash sharti bilan 100 tup koʻchat ekish majburiyati kiritilsin;
daraxt va butalarning kesilishiga joriy etilgan moratoriy talablariga rioya etilishi ustidan jamoatchilik nazoratini kuchaytirish maqsadida daraxt va butalarning noqonuniy kesilishini aniqlagan yoki oldini olgan fuqarolarni ragʻbatlantirish tizimi joriy etilsin.
Ekologiya va atrof-muhitni muhofaza qilish davlat qoʻmitasi ikki oy muddatda atrof-muhitga yetkazilgan zararni qoplash tartibini qayta koʻrib chiqib, tabiatni qayta tiklashga qaratilgan kompensatsiya mexanizmlarini keng joriy etsin.
25. Tashqi ishlar vazirligi, Investitsiyalar va tashqi savdo vazirligi boshqa manfaatdor idoralar bilan birgalikda ikki oy muddatda xorijiy mamlakatlar bilan 2021 yilda savdo-iqtisodiy, investitsiyaviy, ilmiy-ma’rifiy, madaniy-gumanitar va siyosiy sohalarda, shuningdek, xavfsizlik sohasida hamkorlikni faollashtirishga qaratilgan, shu jumladan, O‘zbekiston Respublikasining fuqarolari va tadbirkorlik sub’ektlari uchun tartib-taomillarni soddalashtirish va maxsus qulay rejimlar taqdim etishni nazarda tutuvchi aniq chora-tadbirlar boʻyicha takliflarni kiritsin.
26. Adliya vazirligi “Taraqqiyot strategiyasi” markazi va “Yuksalish” umummilliy harakati bilan birgalikda:
Davlat dasturi amalga oshirilishining borishini tizimli monitoring qilish, uni sifatli va oʻz vaqtida bajarish uchun qoʻshimcha choralar koʻrish boʻyicha tavsiyalarni ishlab chiqish;
Davlat dasturi amalga oshirilishining borishi toʻgʻrisidagi axborotni har oyda umumlashtirish hamda yakunlarini aniq koʻrsatkichlar va erishilgan ijobiy oʻzgarishlarni, tahliliy axborot koʻrinishida aks ettirgan holda, oʻz veb-saytlarida joylashtirish;
monitoring natijalari toʻgʻrisidagi axborotni har oyda O‘zbekiston Respublikasi Prezidenti Administratsiyasi va Vazirlar Mahkamasiga kiritish;
Davlat dasturini amalga oshirish yakunlariga bagʻishlangan axborot-tahliliy sharhlarni tayyorlash, ularni xorijiy tillarda e’lon qilish va keng tarqatishni ta’minlasin.
27. Oliy Majlis palatalari va Vazirlar Mahkamasining Davlat dasturining izchil va oʻz vaqtida ijrosini nazorat qilishni quyidagi tartibda amalga oshirish toʻgʻrisidagi takliflari ma’qullansin:
Qoraqalpogʻiston Respublikasi Joʻqorgʻi Kengesi, viloyat, tuman, shahar xalq deputatlari Kengashlari oʻz hududlarida Davlat dasturini amalga oshirish boʻyicha oʻn kun muddatda chora-tadbirlar rejasini ishlab chiqadi va har oyda oʻz majlislarida muhokama qilib boradi;
Vazirlar Mahkamasi har oyda Davlat dasturi bajarilishini Bosh vazir oʻrinbosarlari va maslahatchilari huzurida tanqidiy koʻrib chiqadi, har chorakda Hukumat Rayosatida muhokama qilib boradi hamda oʻz vaqtida va toʻliq bajarilmagan tadbirlar yuzasidan mas’ul vazirlik va idoralar rahbarlariga nisbatan tegishli choralar koʻradi;
Oliy Majlis palatalari har chorakda Bosh vazir va Hukumat a’zolarining Davlat dasturi bajarilishi yuzasidan axborotlarini eshitib boradi hamda bu borada vazirlik va idoralar faoliyati samaradorligini oshirishga qaratilgan takliflarni ishlab chiqadi;
O‘zbekiston Respublikasi Prezidenti Administratsiyasi Adliya vazirligi va Hisob palatasi bilan birgalikda har oyda Davlat dasturi bajarilishini nazorat qilib boradi hamda uning oʻz vaqtida va toʻliq ijro etilishini ta’minlash choralarini koʻradi.
28. O‘zbekiston Milliy axborot agentligi, O‘zbekiston Milliy teleradiokompaniyasiga Xalqaro press-klub bilan hamkorlikda:
ushbu Farmonning maqsad va vazifalari ommaviy axborot vositalari va Internet jahon axborot tarmogʻida keng tushuntirilishini;
Davlat dasturi amalga oshirilishining borishi toʻgʻrisidagi xolis va toʻliq ma’lumotning keng jamoatchilikka tezkorlik bilan yetkazilishini ta’minlash tavsiya etilsin.
29. Adliya vazirligi manfaatdor idoralar bilan birgalikda ikki oy muddatda qonun hujjatlariga ushbu Farmondan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin.
30. Ushbu Farmonning ijrosini nazorat qilish O‘zbekiston Respublikasining Bosh vaziri A.N.Aripov va O‘zbekiston Respublikasi Prezidenti Administratsiyasi rahbari Z.Sh.Nizomiddinov zimmasiga yuklansin.
O‘zbekiston Respublikasi Prezidenti                                     SH.MIRZIYOYEV